钦定古今图书集成/明伦汇编/氏族典/第174卷 > 钱熙
## 钦定古今图书集成/明伦汇编/氏族典/第174卷 > 钱熙

按《宋史钱熙传》：“熙字大雅，泉州南安人。父居让，陈洪
进署清溪令。熙幼颖悟，及长，博贯群籍，善属文。洪进
嘉其才，将署熙府职，辞不就，著《楚雁赋》以见志。寻复
辟为巡官，专掌笺奏。洪进归朝，熙不叙旧职，举进士。
雍熙初，携文谒宰相李昉，昉为延誉于朝。明年，登甲
科，补虔州观察推官。代还，迁殿中丞，直史馆。淳化中”，
参知政事苏易简对太宗言“赵邻几追补《唐实录》”，邻
几卒，家睢阳，即命熙乘传而往，尽取其书来上。熙尝
与杨徽之言及张洎、钱若水将被进用，熙与刘昌言
同乡里，相亲善，又语及其事，昌言因以语洎，洎疑熙
交构，诉之，熙坐削职，通判朗州，俄徙衡州，就改太常
博士。真宗即位，迁右司谏，寻通判杭州。政多专达，为
转运使所奏，徙通判越州。熙负气好学，善谈笑，精笔
札，狷躁务进。自罢职，因愤恚成疾，咸平三年卒，年四
十八。子蒙吉，亦进士及第。